b'\n_START_ARTICLE_\nKristalna no\xc4\x8d\n_START_PARAGRAPH_\nKristalna no\xc4\x8d (nem\xc5\xa1ko Kristallnacht, tudi Pogromnacht) je ime za pogrom nad Judi, ki so ga tako poimenovali zaradi razbitih izlo\xc5\xbeb trgovin, ki so bile v lasti judovskih trgovcev. Pogrom se je sistemati\xc4\x8dno odvijal po Nem\xc4\x8diji in delih Avstrije v no\xc4\x8di iz 9. na 10. novembra 1938, vodile pa so ga enote Sturmabteilung (SA)._NEWLINE_Ta pogrom pomeni hkrati tudi za\xc4\x8detek na\xc4\x8drtnega uni\xc4\x8devanja judovskega prebivalstva. Veliko \xc5\xa1tevilo Judov so pripadniki paravoja\xc5\xa1kih enot pobili, kakih 30.000 pa so jih odpeljali v koncentracijska tabori\xc5\xa1\xc4\x8da. V kristalni no\xc4\x8di je bilo po\xc5\xbeganih, uni\xc4\x8denih in oskrunjenih tudi 1.668 sinagog ter okoli 7.000 trgovin.\n_START_SECTION_\nPovod\n_START_PARAGRAPH_\n28. oktobra 1938 je bilo v okviru antisemitske politike Adolfa Hitlerja iz Nem\xc4\x8dije na Poljsko nasilno deportiranih okoli 17.000 poljskih Judov. Deportacija je potekala tako, da so jude prepeljali na mejno reko in jih prisilili, da so jo pre\xc4\x8dkali. Poljaki so ve\xc4\x8dino zavrnili in jih z oro\xc5\xbejem prisilili nazaj v vodo. Ti dogodki so trajali nekaj dni, ob tem pa je bilo nekaj Judov tudi ubitih, ko so se posku\xc5\xa1ali pretihotapiti nazaj v Nem\xc4\x8dijo._NEWLINE_Mladi 17-letni v Nem\xc4\x8diji rojeni poljski Jud Herschel Grynszpan (nem. Hermann Gr\xc3\xbcnspan), ki je \xc5\xbeivel v Parizu, je v znak protesta proti nacistom in njihovemu ravnanju z njegovo dru\xc5\xbeino ter Judi nasploh 7. novembra s pi\xc5\xa1tolo ubil nem\xc5\xa1kega konzula v Parizu, Ernsta von Ratha. Izvedel je namre\xc4\x8d, da so bili njegovi star\xc5\xa1i deportirani nazaj na Poljsko. Ker pa so bili tik pred tem skupaj s tiso\xc4\x8deri izgnanimi poljskimi Judi \xc5\xbeive\xc4\x8dimi v Nem\xc4\x8diji izgubili poljsko dr\xc5\xbeavljanstvo, so v nevzdr\xc5\xbenih in nehumanih razmerah obti\xc4\x8dali na nikogar\xc5\xa1njem ozemju med Poljsko in Nem\xc4\x8dijo. V Parizu pa je prav tako stalno v strahu, da bi ga kot nezakonitega izseljenca deporitali nazaj v Nem\xc4\x8dijo. Na\xc4\x8drtovana \xc5\xbertev umora je bil sicer nem\xc5\xa1ki veleposlanik v Franciji grof von Welczeck, ki pa je bil tisto uro odsoten._NEWLINE_Ta uboj je bil za naciste dobrodo\xc5\xa1el izgovor za \xc2\xbbspontan\xc2\xab\xc2\xa0dvig nem\xc5\xa1kega prebivalstva in pripeljal do nasilnega obra\xc4\x8dunavanja na ulicah nem\xc5\xa1kih in avstrijskih mest.\n_START_SECTION_\nPogrom\n_START_PARAGRAPH_\nVest o atentatu je pri\xc5\xa1la do Adolfa Hitlerja, ko je bil le-ta na ve\xc4\x8derji s svojimi \xc2\xbbbojnimi tovari\xc5\xa1i\xc2\xab\xc2\xa0iz \xc4\x8dasov njegovega boja za oblast. Hitler je po tej novici pooblastil ministra za propagando, Josepha Goebbelsa, da pripravi govor in ljudstvo prepri\xc4\x8da o nujnih ukrepih za za\xc5\xa1\xc4\x8dito naroda. Goebels je v svojem govoru prepri\xc4\x8dal vodstvo stranke, da mora akcijo izpeljati tako, da bo videti, kot da je ljudstvo samoiniciativno organiziralo demonstracije._NEWLINE_Akcije so za\xc4\x8deli izvajati po vseh ve\xc4\x8djih mestih, njihov koordinator pa je bil Reinhard Heydrich. V pogromu so sodelovale enote SA, ki so bile glavni nosilci, poleg njih pa \xc5\xa1e enote SS, SD in nahujskano ljudstvo. Tar\xc4\x8da pogroma so bile predvsem judovske trgovine, sinagoge in stanovanja. Udele\xc5\xbeenci akcije so dobili stroga navodila, ki so se jih morali dr\xc5\xbeati. Tako je bilo pri uni\xc4\x8devanju potrebno paziti na \xc5\xbeivljenje in varnost Nemcev in tujih dr\xc5\xbeavljanov (tudi Judov). Prav tako so morali razbija\xc4\x8di paziti, da ni pri\xc5\xa1lo do po\xc5\xa1kodovanja stvari nejudovskega prebivalstva, za\xc5\xbeelene pa so bile tudi masovne aretacije (predvsem bogatih Judov mo\xc5\xa1kega spola). _NEWLINE_Uni\xc4\x8denje v mestih je bilo popolno. Zjutraj 10. novembra so bile ulice polne razbitega stekla, kar je dalo pogromu ime Kristalna no\xc4\x8d.\n_START_SECTION_\nPosledice\n_START_PARAGRAPH_\nPogrom je pomenil za\xc4\x8detek holokavsta, neusmiljenega preganjanja judovskega prebivalstva in mno\xc5\xbei\xc4\x8dnih deportacij v tabori\xc5\xa1\xc4\x8da. Poleg tega so nacisti sprejeli sklep o tem, da morajo Judje pla\xc4\x8dati nem\xc5\xa1ki dr\xc5\xbeavi od\xc5\xa1kodnino za atentat na Ratha, v vi\xc5\xa1ini milijarde mark._NEWLINE_Pogrom je spro\xc5\xbeil val reakcij tako v Nem\xc4\x8diji kot v tujini. Nemci so bili razdeljeni, vendar je v njih zaradi demagogije in strahu kmalu prevladalo odobravanje, tujina pa je nanj odgovorila z uradnimi protesti in neodobravanjem. Uradnih diplomatskih stikov z Nem\xc4\x8dijo sicer ni prekinila nobena od dr\xc5\xbeav, mo\xc4\x8dno pa je upadla podpora radikalnim nacionalsocialisti\xc4\x8dnim strankam, ki so v tistem \xc4\x8dasu nastajale po Evropi in ZDA.'